Ad dagsordenens pkt. 5: Indkomne forslag fra bestyrelsen eller medlemmer:

**Forslag om ændring af vedtægtens § 7, så Trykkefrihedsselskabets formand honoreres fuld tid.**

Trykkefrihedsselskabets bestyrelse fremsætter hermed forslag til generalforsamlingen om ændring af vedtægtens § 7, så formanden for Trykkefrihedsselskabet honoreres fuld tid.

Trykkefrihedsselskabet står over for at modtage en større arv, der vil gøre det muligt for selskabet at honorere formanden og dermed professionalisere både indsatsen for det frie ord og selskabets daglige ledelse.

Presset mod ytringsfriheden bliver stadigt større og kommer fra nye sider, og formandskabet har de senere år måttet konstatere, at det ikke er muligt at forene formandsposten for Trykkefrihedsselskabet med et fuldtidsarbejde, hvis forsvaret for det frie ord fortsat skal føres tilfredsstillende.

Dette stadigt mere presserende problem kan imidlertid løses i kraft af den arv, Trykkefrihedsselskabet vil modtage i løbet af nogle måneder ved at honorere selskabets formand, så kampen for det frie ord kan føres på fuld tid. Samtidig åbnes for muligheden af at honorere de meget ressourcekrævende funktioner i bestyrelsen, som næstformandsposten samt kasserer- og sekretærfunktionen.

Det medfører ændring af vedtægtens § 7, hvor der foreslås tilføjelse af et afsnit 5 med følgende ordlyd: *”Bestyrelsesformanden honoreres på fuld tid med et honorar svarende til statens skalatrin 39. Næstformand, kasserer- og sekretærfunktionen kan honoreres efter bestyrelsens nærmere beslutning.”*

Herefter bliver den nuværende formulering af vedtægtens § 7:

***§7.*** *Foreningens ledelse varetages af en af generalforsamlingen for to år ad gangen valgt bestyrelse bestående af 9 medlemmer, som alle skal være personlige medlemmer af foreningen, og hvoraf henholdsvis 4 eller 5 er på valg i de lige/ulige år. Genvalg kan finde sted.  
I overgangsåret 2010 anses de 4 bestyrelsesmedlemmer, der opnår flest stemmer for valgt for en 2-årig  periode, mens de  øvrigt valgte 5 medlemmer til bestyrelsen anses for valgt for en 1-årig periode.  
Herudover vælges der 2 suppleanter for en 1-årig periode. Suppleanter deltager i bestyrelsesmøderne, men har ikke stemmeret  
Bestyrelsen vælger af sin midte en formand og en næstformand. Bestyrelsen er beslutningsdygtig, når mindst 5 medlemmer er til stede og herunder enten formanden eller næstformanden. Dens beslutninger træffes ved simpel majoritet. Ved stemmelighed er formandens stemme udslaggivende. Bestyrelsen kan meddele kontingentfrihed.. Ved stemmelighed er formandens stemme udslaggivende. Bestyrelsen kan meddele kontingentfrihed.*

Ændret til:

***§7.*** *Foreningens ledelse varetages af en af generalforsamlingen for to år ad gangen valgt bestyrelse bestående af 9 medlemmer, som alle skal være personlige medlemmer af foreningen, og hvoraf henholdsvis 4 eller 5 er på valg i de lige/ulige år. Genvalg kan finde sted.  
Herudover vælges der 2 (op til 3) suppleanter for en 1-årig periode. Suppleanter deltager i bestyrelsesmøderne, men har ikke stemmeret  
Bestyrelsen vælger af sin midte en næstformand. Bestyrelsen er beslutningsdygtig, når mindst 5 medlemmer er til stede og herunder enten formanden eller næstformanden. Dens beslutninger træffes ved simpel majoritet. Ved stemmelighed er formandens stemme udslaggivende. Bestyrelsen kan meddele kontingentfrihed.  
Bestyrelsesformanden honoreres på fuld tid med et honorar svarende til statens skalatrin 39. Næstformand, kasserer- og sekretærfunktionen kan honoreres efter bestyrelsens nærmere beslutning.*

Bestyrelsen indstiller at generalforsamlingen vedtager den foreslåede vedtægtsændring.